b'\n_START_ARTICLE_\nEugenijus Laurinaitis\n_START_PARAGRAPH_\nEugenijus Laurinaitis \xe2\x80\x93 gydytojas psichiatras, psichoterapeutas bei grupi\xc5\xb3 terapeutas, Vilniaus universiteto (VU) docentas, M. Romerio universiteto profesorius, psichoterapijos d\xc4\x97stytojas, lektorius, Lietuvos psichoterapijos draugijos prezidentas, Europos psichoterapijos asociacijos (EAP) valdybos narys, EAP prezidentas (2013-2015), EAP generalinio sekretoriaus pavaduotojas (2015 - 2017), EAP Generalinis sekretorius(2017), Pasaulio psichoterapijos tarybos (World Council of Psychotherapy) vykdomojo komiteto narys (2015),  Lietuvos grupin\xc4\x97s analiz\xc4\x97s draugijos (LGAD) garb\xc4\x97s narys, Latvijos psichodinamin\xc4\x97s psichoterapijos draugijos garb\xc4\x97s narys, Estijos grupin\xc4\x97s analiz\xc4\x97s draugijos garb\xc4\x97s narys.\n_START_SECTION_\nI\xc5\xa1silavinimas\n_START_PARAGRAPH_\n1969 m. baig\xc4\x97 Vilniaus 23-\xc4\x85j\xc4\x85 vidurin\xc4\x99 mokykl\xc4\x85, 1975 m. \xe2\x80\x93 VU Medicinos fakultet\xc4\x85. Baig\xc4\x97 chirurgijos internat\xc5\xabr\xc4\x85. 1977 m. Medicinos fakultete \xc4\xafgijo psichiatro specialyb\xc4\x99. 1978 m. Leningrado (Rusija) gydytoj\xc5\xb3 tobulinimo institute mok\xc4\x97si psichoterapijos. 1986 m. Leningrado Bechterevo psichiatrijos ir neurologijos mokslinio tyrimo institute apgyn\xc4\x97 kandidato disertacij\xc4\x85 \xe2\x80\x9eKardiochirurgini\xc5\xb3 ligoni\xc5\xb3 klinikin\xc4\x97 psichologin\xc4\x97 charakteristika prie\xc5\xa1- ir pooperaciniu laikotarpiu\xe2\x80\x9c, moksl\xc5\xb3 kandidatas. Disertacija nostrifikuota 1994 m._NEWLINE_Psichoterapija sudomino uo\xc5\xa1v\xc4\x97 muzik\xc4\x97 Zofija Naujalyt\xc4\x97-Didenkien\xc4\x97, Lenkijos laikra\xc5\xa1\xc4\x8di\xc5\xb3 straipsni\xc5\xb3 i\xc5\xa1kirpas apie psichologij\xc4\x85 (taip pat apie \xc4\xafvairius psichoterapeutus, atva\xc5\xbeiuodavusius tuo metu \xc4\xaf Lenkij\xc4\x85 skaityti paskait\xc5\xb3), palikdama jas Laurinai\xc4\x8diui. Toliau psichoterapija praktikos darb\xc5\xb3 metu sudomino ilgametis VU Psichiatrijos klinikos ved\xc4\x97jas profesorius Algirdas Dembinskas._NEWLINE_Var\xc5\xa1uvos grupin\xc4\x97s analiz\xc4\x97s institute \xe2\x80\x9eRaszt\xc3\xb3w\xe2\x80\x9c (Lenkija) baig\xc4\x97 kvalifikacin\xc4\xaf grupin\xc4\x97s analiz\xc4\x97s kurs\xc4\x85, vykdyt\xc4\x85 Heidelbergo grupin\xc4\x97s analiz\xc4\x97s instituto (Vokietija) mokytoj\xc5\xb3 (1994 m.), 2000 m. \xe2\x80\x93 individualios psichoterapijos psichoanalitin\xc4\x97s psichoterapijos kurs\xc4\x85 Vilniuje tarptautinio projekto (vykd\xc4\x97 VU, Europos psichoanaliz\xc4\x97s federacija ir Olandijos psichoanaliz\xc4\x97s institutas) r\xc4\x97muose._NEWLINE_Europos psichoterapeutas (EAP, 2006 m. sausio 18 d.).\n_START_SECTION_\nMokslin\xc4\x97 veikla\n_START_PARAGRAPH_\n1,5 met\xc5\xb3 dirbo chirurgu. \xc5\xa0irdies chirurgijos klinikos psichoterapeutas (0,25 etato)._NEWLINE_Nuo 1976 iki 1989 m. VU Medicinos fakulteto (MF) \xc5\xa0irdies ir kraujagysli\xc5\xb3 chirurgijos laboratorijos mokslinis bendradarbis, vyresnysis mokslinis bendradarbis. Reng\xc4\x97 pacientus \xc5\xa1irdies operacijoms, po j\xc5\xb3 r\xc5\xabpinosi psichoterapine reabilitacija, vykd\xc4\x97 \xc5\xa1i\xc5\xb3 pacient\xc5\xb3 dinamikos mokslinius tyrimus. J\xc5\xb3 rezultatus 1986 m. apibendrino savo kandidatin\xc4\x97je disertacijoje._NEWLINE_1987\xe2\x80\x931992 m. dalyvavo jungtin\xc4\x97je kartu su Krokuvos universiteto Neurozi\xc5\xb3 klinikos bei tarptautinio tyrimo programoje (vadovas prof. Jerzy Aleksandrowicz), kurios metu buvo adaptuotas Lietuvos populiacijai psichikos sutrikimams skirtas Simptominis klausimynas \xe2\x80\x9eO\xe2\x80\x9c, jo pagalba buvo i\xc5\xa1tirta statisti\xc5\xa1kai patikima gyventoj\xc5\xb3 imtis bei \xc4\xafvertintas neurozini\xc5\xb3 simptom\xc5\xb3 paplitimas Lietuvos gyventoj\xc5\xb3 tarpe.\n_START_SECTION_\nPedagogin\xc4\x97 bei organizacin\xc4\x97 veikla\n_START_PARAGRAPH_\nNuo 1989 m. VU Psichiatrijos klinikos asistentas, nuo 1991 m. iki \xc5\xa1iol \xe2\x80\x93 docentas._NEWLINE_Lietuvos grupin\xc4\x97s analiz\xc4\x97s mokymo programos (VU) vadovas ir programos mokytojas. 1995\xe2\x80\x932001 m. koordinavo tarptautin\xc4\xaf grupin\xc4\x97s analiz\xc4\x97s mokymo projekt\xc4\x85 (vykdytojai \xe2\x80\x93 VU, Lietuvos psichoterapijos draugija, Norvegijos grupin\xc4\x97s analiz\xc4\x97s institutas ir Kopenhagos grupin\xc4\x97s analiz\xc4\x97s institutas, Danija). Projekte mok\xc4\x97si vir\xc5\xa1 40 specialist\xc5\xb3 i\xc5\xa1 vis\xc5\xb3 Baltijos \xc5\xa1ali\xc5\xb3 (mokym\xc4\x85 baig\xc4\x99 Lietuvos specialistai toliau t\xc4\x99s\xc4\x97 grupin\xc4\x97s analiz\xc4\x97s mokym\xc4\x85 VU Medicinos fakultete). \xc5\xa0iuo metu \xc5\xa1iame nenuosekli\xc5\xb3j\xc5\xb3 studij\xc5\xb3 kurse mokosi vir\xc5\xa1 30 specialist\xc5\xb3._NEWLINE_1996\xe2\x80\x932000 m. atstovavo VU, koordinuojant tarptautin\xc4\xaf individualios psichoanalitin\xc4\x97s psichoterapijos mokymo projekt\xc4\x85, kur\xc4\xaf Vilniuje kartu vykd\xc4\x97 VU, Europos psichoanaliz\xc4\x97s federacija ir Amsterdamo (Olandija) psichoanaliz\xc4\x97s institutas (kurs\xc4\x85 baig\xc4\x97 13 Lietuvos profesional\xc5\xb3, ir \xc5\xa1ios krypties psichoterapijos specialist\xc5\xb3 mokymas toliau t\xc4\x99siasi ir VU ir Kauno medicinos universiteto r\xc4\x97muose)._NEWLINE_1992 m. VU Medicinos fakultete prad\xc4\x97jo podiplomin\xc4\xaf individualios psichodinamin\xc4\x97s psichoterapijos mokymo kurs\xc4\x85 pagal originali\xc4\x85 program\xc4\x85 (atitinkan\xc4\x8di\xc4\x85 Europos psichoterapijos asociacijos keliamus reikalavimus Europos psichoterapeuto sertifikatui gauti). Programoje mok\xc4\x97si vir\xc5\xa1 130 specialist\xc5\xb3 i\xc5\xa1 Lietuvos. Kurso mokymo (tarptautin\xc4\x97s programos r\xc4\x97muose), 1994\xe2\x80\x931995 m. vykusio Liepojoje (Latvija), kur\xc4\xaf baig\xc4\x97 12 Latvijos gydytoj\xc5\xb3 ir psicholog\xc5\xb3, pirmojo (tokio lygio podiplominio mokymo) kurso Latvijoje koordinatorius ir vienas i\xc5\xa1 mokytoj\xc5\xb3. Nuo 2004 m. \xc5\xa1is individualios psichodinamin\xc4\x97s psichoterapijos kurso, pakartotinai d\xc4\x97stomo Latvijos specialistams, koordinatorius ir mokytojas. 1998\xe2\x80\x932005 m. koordinavo ir dirbo mokytoju VU grupin\xc4\x97s analiz\xc4\x97s mokymo kurse Taline (Estija)._NEWLINE_1999 - 20011 m.m. Psichoterapijos studij\xc5\xb3 centro direktorius, nuo 2007 m. psichologini\xc5\xb3 konsultacij\xc5\xb3 \xc4\xafmon\xc4\x97s UAB \xe2\x80\x9eKonversus" direktorius.\n_START_SECTION_\nPublikacijos\n_START_PARAGRAPH_\nVir\xc5\xa1 40 mokslini\xc5\xb3 straipsni\xc5\xb3 autorius ir bendraautoris. Dalyvavo ver\xc4\x8diant \xc4\xaf lietuvi\xc5\xb3 kalb\xc4\x85 klasifikacijas DSM-III-R ir TLK-10._NEWLINE_dviej\xc5\xb3 skyri\xc5\xb3 autorius knygoje \xe2\x80\x9ePsichiatrija\xe2\x80\x9c (2003 m.), knygos \xe2\x80\x9ePsichoanalitin\xc4\x97 psichoterapija\xe2\x80\x9c (2004 m., II pataisytas ir papildytas leid. \xe2\x80\x93 2013 m.) bendraautoris (kartu su Liudmila Andrikiene ir Raimundu Mila\xc5\xa1i\xc5\xabnu), knygos \xe2\x80\x9ePsichoterapija\xe2\x80\x9c (2008 m.) sudarytojas, redaktorius ir autorius, knygos "\xc5\xbdvilgsnis i\xc5\xa1 veidrod\xc5\xbeio" (2015) autorius._NEWLINE_\xc5\xbdurnal\xc5\xb3 \xe2\x80\x9eInternational Journal of Psychotherapy\xe2\x80\x9c, \xe2\x80\x9eSkausmo \xc5\xbeinios\xe2\x80\x9c ir \xe2\x80\x9eLietuvos medicina\xe2\x80\x9c redkolegij\xc5\xb3 narys.\n_START_SECTION_\nMoksliniai interesai\n_START_PARAGRAPH_\nPagrindin\xc4\x97 mokslini\xc5\xb3 interes\xc5\xb3 sritis \xe2\x80\x93 neurozini\xc5\xb3, postresini\xc5\xb3 ir psichosomatini\xc5\xb3 sutrikim\xc5\xb3 psichoterapija, grupin\xc4\x97 psichoterapija.._NEWLINE_Kita darbo ir tyrim\xc5\xb3 sritis \xe2\x80\x93 podiplominis psichoterapijos mokymas, jo form\xc5\xb3 ir metod\xc5\xb3 tobulinimas, \xc5\xa1io mokymo efektyvumo vertinimas.\n_START_SECTION_\nNaryst\xc4\x97\n_START_PARAGRAPH_\nLietuvos hipnoz\xc4\x97s asociacijos steig\xc4\x97jas ir pirmasis prezidentas (1986\xe2\x80\x931990 m.), Lietuvos grupin\xc4\x97s psichoterapijos draugijos steig\xc4\x97jas ir prezidentas (1989\xe2\x80\x931993 m.), Lietuvos psichoterapijos draugijos steig\xc4\x97jas ir prezidentas (1991\xe2\x80\x932003 m. ir nuo 2005 m. iki \xc5\xa1iol), Lietuvos grupin\xc4\x97s analiz\xc4\x97s draugijos steig\xc4\x97jas ir Mokymo komiteto pirmininkas (2000\xe2\x80\x932002 m.)._NEWLINE_Nuo 1992 m. Europos psichoterapijos asociacijos (EAP) Tarybos narys, nuo 2001 m. iki 2013 \xe2\x80\x93 EAP Naryst\xc4\x97s komiteto pirmininkas., 2013 - 2015 - EAP Prezidentas, nuo 2017 - EAP Generalinis sekretorius._NEWLINE_Apdovanojimai_NEWLINE_Lietuvos grupin\xc4\x97s analiz\xc4\x97s draugijos garb\xc4\x97s narys (2008), Latvijos psichodinamin\xc4\x97s psichoterapijos draugijos garb\xc4\x97s nerys (2008), Estijos grupin\xc4\x97s analiz\xc4\x97s draugijos garb\xc4\x97s narys (2009).'